REPUBLIKA SRBIJA

NARODNA SKUPŠTINA

Odbor za predstavke i predloge

27 Broj: 06-2/412-11

15. decembar 2011. godine

B e o g r a d

- PREDSEDNIKU NARODNE SKUPŠTINE

- ČLANOVIMA ODBORA ZA PREDSTAVKE I PREDLOGE

- UČESNICIMA JAVNOG SLUŠANjA

PREDMET: Informacija o javnom slušanju

U skladu sa odredbom člana 84. stav 8. Poslovnika Narodne skupštine dostavljam Informaciju o javnom slušanju koje je održano 13. decembra 2011. godine na temu:

„Problematika završetka privatizacije u Srbiji u svetlu nastupa nove ekonomske krize“ .

Prilog: Informacija

 PREDSEDNIK ODBORA

 ZA PREDSTAVKE I PREDLOGE

 Saša Dujović

REPUBLIKA SRBIJA

NARODNA SKUPŠTINA

Odbor za predstavke i predloge

27 Broj: 06-2/412-11

15. decembar 2011. godine

B e o g r a d

 Na osnovu člana 84. stav 8. Poslovnika Narodne skupštine podnosim

 I N F O R M A C I J U

 **O JAVNOM SLUŠANjU NA TEMU: „PROBLEMATIKA ZAVRŠETKA PRIVATIZACIJE U SRBIJI U SVETLU NASTUPA NOVE EKONOMSKE KRIZE**“

 U utorak, 13. decembra 2011. godine, u Maloj sali Doma Narodne skupštine Odbor za predstavke i predloge je održao Javno slušanje na temu: „Problematika završetka privatizacije u Srbiji u svetlu nastupa nove ekonomske krize“.

 Odbor se odlučio za javno slušanje na ovu temu s obzirom na veliki broj predstavki koje su u Odbor pristigle, a odnose se na oblast privatizacije. Imajući u vidu delokrug rada kao i temu, Odbor je blagovremeno pozvao Odbor za privatizaciju Narodne skupštine da uzme aktivno učešće u pripremi i realizaciji javnog slušanja, što oni nisu prihvatili.

 Iako su dopisom blagovremeno pozvani da učestvuju u radu javnog slušanja i da se obrate prisutnima, predstavnici: Agencije za privatizaciju, Ministarstva ekonomije i regionalnog razvoja, kao i Minstarstva poljoprivrede, trgovine, šumarstva i vodoprivrede se nisu odazvali pozivu.

 Predsednik Odbora za predstavke i predloge Narodne skupštine, Saša Dujović je otvorio javno slušanje, pozdravio prisutne i dao uvodno izlaganje, nakon čega su se skupu obratili sledeći govornici: Marinko Bošnjak, savetnik za makroekonomsku politiku u Ministarstvu finansija; Milan Đukić, predsednik Odbora za predstavke i predloge u Skupštini AP Vojvodine; Kenan Hajdarević, zamenik predsednika Odbora za predstavke i predloge Narodne skupštine; Veselin Muhadinović, predsednik Saveza akcionara Vojvodine i Vesna Petković, predstavnik malih akcionara i zadrugara iz Srpskog Miletića.

 Javnom slušanju je pored 18 (osamnaest) evidentiranih narodnih poslanika: Jadranka Jovišić, Radoslav Mojsilović, Dobrislav Prelić, Sulejman Spaho (koji su ujedno i članovi Odbora), Dragan Stevanović, Radica Jocić, Mirko Munjić, Tomislav Ljubenović, Marko Milenković, Zoran Popović, Lidija Dimitrijević, Nikola Savić, Radiša Ilić, Milan M. Nikolić, Dejan Pisarević, Milorad Krstin, Snežana Sedlar i Srba Živanović , prisustvovalo šest članova Odbora za predstavke i predloge Skupštine AP Vojvodine, jedan službenik u Skušštini AP Vojvodine, 67 (šezdeset sedam) predstavnika malih akcionara i predstavnik nevladine organizacije CRTA.

 Predsednik Odbora za predstavke i predloge Narodne skupštine, Saša Dujović otvorio je ovaj skup i u uvodnom obraćanju ukazao na neke činjenice značajne za ostvarivanje ukupnih nadležnosti Parlamenta u našim savremenim uslovima, gde će pored njegove zakonodavne funkcije, sve više biti orjentisan i na ostvarivanju njegove kontrolne funkcije. Odbori koji u svom delokrugu imaju i aktivnosti vezane za razmatranje obraćanja građana Skupštini, kakve su peticije, predlozi, predstavke itd., su od nezamenljivog i posebnog značaja za ostvarivanje kontrolne funkcije Skupštine. S tim u vezi je naglasio da je pred odborima zadatak da, pre svega ažurno, svestrano i odgovorno postupaju po obraćanjima građana Skupštini, ali istovremeno i da istražuju, kako konkretne slučajeve, tako i pronalaze nove forme rada, kako bi ostvarivanje svog delokruga rada učinili što efikasnijim i plodotvornijim.

 U cilju upoznavanja učesnika javnog slušanja sa informacijama vezanim za temu, a koje su dostavljene Odboru putem predstavki, služba Odbora je sačinila odgovarajuću informaciju i dostavila učesnicima na upoznavanje.

 Marinko Bošnjak, savetnik za makroekonomsku politiku u Ministarstvu finansija je na početku svog izlaganja ukazao na nekoliko stvari, pre svega na treći talas ekonomske krize, rizike globalne ekonomske krize i njegovu refleksiju na Srbiju, koja se od drugog kvartala ove godine projektovala u vidu smanjenja zarada i povećanja stope nezaposlenosti. Što se tiče privatizacije, ukazao je na nekoliko momenata: da novi model procesa privatizacije nije dao očekivane rezultate, da je zabeležen visok procenat poništenih ugovora – 30%, da je privatizacioni proces izgubio zamajac, pa se od 2008. godine odvija vrlo sporom dinamikom, kao i da će biti otežan u 2012. i 2013. godini. Plan vlade, je po njegovim rečima, priprema za privatizaciju državnih preduzeća u akcionarska društva, a izbor rukovodilaca u njima da se izvrši isključivo po kriterijumu stručnosti. Milan Đukić, predsednik Odbora za predstavke i predloge u Skupštini AP Vojvodine, je podsetio na zajedničku sednicu ova dva odbora u Novom Sadu kada je tema sednice, takođe bila privatizacija, tj. sagledavanje predstavki koje su se odnosile na ovu oblast, kao i da je veliki broj upravo stigao sa teritorije Vojvodine, što je i bio povod za održavanje zajedničke sednice. Ukazujući na činjenicu i negativnih posledica, koje je proces privatizacije izazvao, istakao je potrebu za upodobljenjem pravne regulative i strategije koje će biti proverljive. Kenan Hajdarević, zamenik predsednika Odbora za predstavke i predloge Narodne skupštine je u svom izlaganju naglasio da problem privatizacije u Srbiji ne zavisi samo od ekonomske krize, a nakon njega svoje izlaganje su dali Veselin Muhadinović, predsednik Saveza akcionara Vojvodine i Vesna Petković, predstavnik malih akcionara i zadrugara iz Srpskog Miletića. U diskusiju su se uključili narodni poslanici: Dobrislav Prelić, Radoslav Mojsilović, Snežana Sedlar, Dragan Stevanović, Sulejman Spaho i Milorad Krstin. Radoje Arsenić je učestvovao u diskusiji ispred Udruženja akcionara i poverioca RK Beograd , a ispred malih akcionara i zadrugara govorili su: Panto Ćeklić, Feketić, Nenad Ilić Ratkovo, Božo Raković, Bački Sivac, Nikola Branović,Zobnatica i Feher Andraš, Feketić.

 Nakon diskusije, predsednik Odbora Saša Dujović je predložio sledeći zaključak:

 „Polazeći od pozitivne regulative, pre svega od Zakona o privatizaciji, koji je u svojoj primeni proizveo i negativne posledice u ostvarivanju procesa privatizacije , smatramo da bi nadležni državni organi trebalo da razmotre načine i mogućnosti promene pozitivne regulative kako bi se u što većoj meri otklonile, odnosno predupredile negativne posledice njegove primene.

 Takođe, smatramo da polazeći pre svega od podnetih predstavki, kao i veličine posledica koje je sprovedeni proces privatizacije prouzrokovao na nivou čitavog društva, odgovarajući državni organi, saglasno njihovim nadležnostima, trebalo bi da ostvare uvid u sprovedeni proces privatizacije i to pre svega, u slučajevima koji su bili predmet navedenih predstavki, kako bi se proces sprovedenih privatizacija sagledao sa pravno odgovarajućeg nivoa, ovo u cilju otklanjanja negativnih pojava i to, pre svega u sferi rada, zapošljavanja i socijalno penzijske zaštite.“

 Javno slušanje je počelo u 10,00, a završilo se u 12,40 časova.

 PREDSEDNIK ODBORA

 ZA PREDSTAVKE I PREDLOGE

 Saša Dujović